Naam bekend van soldaat in uitgebrande motor | Netwerk24
Deur Jenni Evans, News24 27 Augustus 2019 19:43
Die Suid-Afrikaanse Nasionale Weermag (SANW) het die soldaat wie se lyk in 'n uitgebrande motor in Blue Downs, Kaapstad, gevind is as stafsers. Michael Njomane (41) geïdentifiseer.
Njomane se naam is teruggehou totdat die weermag seker was dat sy familie van sy dood in kennis gestel is.
Sy lyk is op 18 Augustus in die kattebak van 'n uitgebrande voertuig gevind nadat die Kaapse brand-en-nooddiens die brand geblus het.
Stafsers. Michael NjomaneFoto: Verskaf
"Hy is onlangs na die Wes-Kaap oorgeplaas. Hy is van Mount Coke in die Oos-Kaap," het brig.genl. Mafi Mgobozi, 'n SANW-woordvoerder, aan News24 gesê.
Sy familie hou Donderdag 'n private gedenkdiens.
Die nadoodse ondersoek moet nog afgehandel word om vas te stel of hy doodgebrand het of weens ander beserings dood is.
Njomane was gestasioneer by een van die militêre basisse in die Wes-Kaap.
Die SANW het ontken dat Njomane een van die soldate was wat vir twee maande in die bendegeteisterde gebiede op die Kaapse Vlaktes ontplooi is, berig IOL.
Lt.kol. Hamilton Ngubane, 'n SANW-woordvoerder, het vroeër gesê die Hyundai Accent waarin hy gevind is, het aan die regering behoort.
"Die Mfuleni-polisie ondersoek die omstandighede wat tot die voorval gelei het en die SANW is deurlopend in kontak met hulle," sê Ngubane.
Een persoon het reeds in verband met die polisieondersoek in die hof verskyn.
'n 43-jarige man is in Blackheath in hegtenis geneem, terwyl 'n tweede verdagte (24) aangekeer is.
Theodore Loggenberg het reeds vlugtig in die landdroshof in Blue Downs verskyn, het Daily Voice berig.